กรมศุลฯเว้นเก็บค่าธรรมเนียมช่วยน้ำท่วม
กรมศุลกากรเร่งช่วยผู้ประกอบการในนิคมฯเขตปลอดอากร และคลังสินค้าทัณฑ์บน  ตลอดจนผู้นำเข้า - ส่งออกทั่วไป
30 ต.ค. 2565

กรมศุลกากรเร่งช่วยผู้ประกอบการในนิคมฯเขตปลอดอากร และคลังสินค้าทัณฑ์บน  ตลอดจนผู้นำเข้า - ส่งออกทั่วไป 
นายบุญทรง  เตริยาภิรมย์ รมช.คลัง กล่าวว่า กรมศุลกากรได้ออกมาตรการช่วยผู้ประกอบการที่ไดัรับผลกระทบน้ำท่วม ประกอบด้วย
1. ผ่อนผันการเรียกเก็บค่าธรรมเนียมในการดำเนินพิธีการศุลกากรตามกฎกระทรวงกำหนดค่าธรรมเนียมในการดำเนินพิธีการทางศุลกากร พ.ศ. 2552 เป็นเวลา 6 เดือน เพื่อเป็นการช่วยเหลือ ผู้นำเข้า-ส่งออก ซึ่งปฏิบัติพิธีการกับกรมศุลกากร
2. จัดตั้งศูนย์บริการศุลกากร เพื่อให้บริการจัดทำพิธีการศุลกากร และให้คำแนะนำต่างๆแก่ผู้ประกอบการในเขตพื้นที่ที่ประสบอุทกภัย ตลอด 24 ชั่วโมงไม่เว้นวันหยุดราชการ ณ อาคาร 120 ปี กรมศุลกากร ชั้น P
3. กำหนดให้ผู้ประกอบการในนิคมอุตสาหกรรม เขตปลอดอากร และคลังสินค้าทัณฑ์บน ที่ประสบอุทกภัย สามารถไปใช้บริการที่ด่านศุลกากรในพื้นที่ใกล้เคียงได้ทุกแห่ง
4. กำหนดมาตรการพิเศษช่วยเหลือผู้ประกอบการที่อยู่ในนิคมอุตสาหกรรม เขตปลอดอากร และคลังสินค้าทัณฑ์บน ดังนี้
- ดำเนินการขนย้ายของออกจากสถานประกอบการที่ถูกน้ำท่วมเพื่อไปยังสถานที่ที่แจ้งให้ศุลกากรทราบ
- ดำเนินการนำวัตถุดิบที่จะนำเข้ามาในเขตศุลกากรไปเก็บยังสถานที่อื่นที่แจ้งให้ศุลกากรทราบ
- ดำเนินการผลิต ผสม ประกอบ บรรจุ หรือดำเนินการอื่นใด ณ สถานประกอบการที่แจ้งให้ศุลกากรทราบ โดยให้ถือว่าเป็นกระบวนการผลิตในเขตศุลกากร
และ 5. ขยายเวลาการส่งของออกที่ขอคืนอากรไปอีก 6 เดือน สำหรับวัตถุดิบนำเข้ามาเพื่อใช้ในการผลิต ผสม หรือประกอบเป็นของที่ส่งออก หรือใช้บรรจุของที่ส่งออกตามมาตรา 19 ทวิ แห่งพระราชบัญญัติศุลกากร (ฉบับที่ 9) พุทธศักราช 2482
นอกจากนี้ กรมศุลการยังมาตรการฟื้นฟูผู้ประกอบการ
1. ยกเว้นอากรขาเข้าเครื่องจักร ที่นำเข้าไปใช้ในเขตประกอบการเสรี เขตปลอดอากร และคลังสินค้าทัณฑ์บน โดยกรมศุลกากรจะอำนวยความสะดวกด้านพิธีการอย่างเต็มที่
2. ยกเว้นอากรขาเข้าเครื่องจักรและอุปกรณ์ทุกประเภทที่นำเข้ามาเพื่อทดแทน/ซ่อมแซมเครื่องจักรที่เสียหายจากอุทกภัย
3. ยกเว้นหรือลดหย่อนอากรขาเข้ารถยนต์สำเร็จรูปหรือชิ้นส่วนรถยนต์ที่นำเข้ามาประกอบรถยนต์เพื่อจำหน่ายในประเทศ เพื่อแก้ไขปัญหาการขาดแคลนรถยนต์สำหรับผู้บริโภคในประเทศจากมาตรการต่างๆนี้จะช่วยให้ผู้ประกอบการบรรเทาความเดือดร้อน และสามารถดำเนินกิจการไปได้พอสมควร จนกว่าสถานการณ์จะสู่เข้าภาวะปกติ
อนึ่ง กรมศุลกากรยังได้ผ่อนผันหลักเกณฑ์และเงื่อนไขในการขอยกเว้นอากรสำหรับของที่นำเข้ามาเพื่อบริจาคให้ผู้ประสบอุทกภัย เช่น การบริจาคผ่านส่วนราชการ ไม่จำเป็นต้องพิจารณาว่าส่วนราชการนั้นมีหน้าที่ในการดำเนินการเพื่อช่วยเหลือหรือบรรเทาทุกข์แก่ประชาชนหรือไม่ หรือถ้าบริจาคผ่านองค์การสาธารณกุศลไม่จำเป็นต้องพิจารณาว่า องค์การฯ นั้นจะนำไปช่วยเหลือ หรือบรรเทาทุกข์แก่ประชาชนนอกกรอบวัตถุประสงค์ของการจัดตั้งนั้นหรือไม่ หากว่าส่วนราชการ หรือองค์การสาธารณกุศลนำของที่ได้รับบริจาคไปช่วยเหลือผู้ประสบอุทกภัย กรมศุลกากรก็จะอำนวยความสะดวกให้อย่างเต็มที่